題范子濟雙頭芍藥
作者：王洋
朝代：宋

paragraphs: 煙粘草露珠結窼，淮上人疑春未多。
揚州東部紛芍藥，已與天地分中和。
雙苞一色生同蒂，不是花妖是和氣。
恩霑雨露力偏饒，來向人間自應貴。
欄邉鼓徹無奈何，欲留白日誰揮戈。
練緗聊記舊容質，猶得勝士長吟哦。
八姨不列真妃上，大姨穩作昭儀様。
無雙顔貌卻成雙，背立無言似惆悵。
淮南通守别花眼，曾向花前傾玉琖。
左看右看俱可人，欲選嬌娘倩誰柬。